ລະເບີດ ສະຫຼະຊີບ ສັງຫານ 44 ຄົນ ໃນພາກກາງ ຂອງໄນຈີເຣຍ 
ພວກ​ຫົວ​ຮຸນ​ແຮງ Boko Haram ຖືກຖິ້ມໂທດໃສ່ ວ່າໂຈມຕີ ວັດມຸສລິມ ແລະ ຮ້ານອາຫານ ໃນເມືອງ Jos ຢູ່ທາງພາກກາງຂອງໄນຈີເຣຍ.
ບັນດາເຈົ້າໜ້າທີ່ ຢູ່ໄນຈີເຣຍ ກ່າວໃນວັນຈັນມື້ນີ້ ວ່າ ການວາງ ລະເບີດ ຢູ່ທີ່ວັດອິສລາມ ແລະ ຮ້ານອາຫານ ໃນເມືອງ Jos ຢູ່ ພາກກາງຂອງປະເທດ ໄດ້ສັງຫານຢ່າງນ້ອຍ 44 ຄົນ ລະເບີດທີ່ແຕກຂຶ້ນ ເມື່ອຕອນຄ່ຳວັນອາທິດວານນີ້ ຍັງໄດ້ເຮັດ ໃຫ້ ຢ່າງນ້ອຍອີກ 47 ຄົນ ບາດເຈັບ ອິງຕາມອົງການຄຸ້ມຄອງ ພາວະສຸກເສີນແຫ່ງຊາດ ການໂຈມຕີຫຼາຍໆບັ້ນ ແມ່ນສືບຕໍ່ຄວາມຮຸນແຮງເຖິງແກ່ຊີວິດ ທີ່ຖິ້ມໂທດໃສ່ ພວກຫົວຮຸນແຮງ Boko Haram ແມ່ນມີຢູ່ຢ່າງ ບໍ່ຂາດສາຍ ຊຶ່ງໄດ້ເຮັດໃຫ້ມີຫຼາຍກວ່າ 200 ຄົນ ເສຍຊີວິດແລ້ວ ໃນອາທິດທີ່ຜ່ານມາ ເມື່ອຕອນເຊົ້າວັນອາທິດວານນີ້ ຜູ້ຕິດລະເບີດສະຫຼະຊີບ ຄົນນຶ່ງ ໄດ້ຍ່າງເຂົ້າໄປໃນໂບດແຫ່ງນຶ່ງຢູ່ທີ່ເມືອງ Potiskum ຊຶ່ງເປັນເມືອງໃຫຍ່ທີ່ສຸດຂອງລັດ Yobe ຂອງໄນຈີເຣຍ ແລະ ໄດ້ບີບຂະນວນລະເບີດໃຫ້ແຕກຂຶ້ນ ແລະໄດ້ສັງຫານຢ່າງນ້ອຍ 5 ຄົນ ຊຶ່ງຕິດຕາມການໂຈມຕີສະຫຼະຊີບ ໃນວັນສຸກກ່ອນນີ້ ຢູ່ໃກ້ໆນະຄອນ Maiduguri ບ່ອນທີ່ບັນດາເຈົ້າໜ້າທີ່ ກ່າວວ່າ ຜູ້ຍິງ 6 ຄົນໄດ້ບີບຂະນວນລະເບີດຕົນເອງ ທີ່ໄດ້ສັງຫານ ຫຼາຍສິບຄົນ ໂຄສົກກະຊວງການຕ່າງປະເທດສະຫະລັດ ທ່ານ John Kirby ໄດ້ປະນາມ ການໂຈມຕີດັ່ງກ່າວເຫຼົ່ານັ້ນ ເມື່ອບໍ່ດົນມານີ້ ໂດຍພວກໂບໂກ້ ຮາຣາມ ໃນຄຳຖະແຫລງຄັ້ງນຶ່ງ ໃນວັນອາທິດວານນີ້ ແລະ ໄດ້ປະຕິຍານວ່າ ຈະຊ່ອຍເຫຼືອ ຊາວໄນຈີເຣຍ